
Қостанай облысы әкімдігінің қаулысымен бекітілді 
№____
2026 жылғы «___»__________ 


Қостанай облысының аумағында стационарлық емес объектілер 
мен стационарлық емес сауда объектілерін орналастыру орындарын айқындау қағидалары, олардың орнатылу, жұмыс істеу және
 бөлшектелу тәртібі 

1-тарау. Жалпы ережелер

	1. Осы Қостанай облысының аумағында стационарлық емес объектілер мен стационарлық емес сауда объектілерін орналастыру орындарын айқындау қағидалары, олардың орнатылу, жұмыс істеу және бөлшектелу тәртібі (бұдан әрі – Қағидалар) Қазақстан Республикасының «Қазақстан Республикасындағы жергілікті мемлекеттік басқару және өзін-өзі басқару туралы» Заңының 27-бабына, Қазақстан Республикасы Ұлттық экономика министрінің міндетін атқарушының 2015 жылғы 27 наурыздағы №264 бұйрығымен бекітілген Ішкі сауда қағидаларына (Нормативтік құқықтық актілерді мемлекеттік тіркеу тізілімінде №11148 болып тіркелген) (бұдан әрі – Ішкі сауда қағидалары) сәйкес әзірленді және Қостанай облысының аумағында стационарлық емес объектілер мен стационарлық емес сауда объектілерін орналастыру орындарын айқындау, орнату, жұмыс істеу және бөлшектеу тәртібін белгілейді.
	2. Осы Қағидаларда мынадай негізгі ұғымдар пайдаланылады:
	1) автодүкен – ауда жабдықтарымен жабдықталған мамандандырылған автокөлік құралы;
	2) автомат – тауарларды сатуға арналған автоматтандырылған құрылғы;	
3) дүңгіршек – бір немесе бірнеше сауда орындарына есептелген, сауда залы мен азық-түлік тауарларын сақтауға арналған үй-жайлары жоқ, сауда жабдықтарымен жарақтандырылған күрделі емес тасымалданатын құрылым;	4) жұмыс органы – кәсіпкерлік мәселелері жөніндегі аудандардың (облыстық маңызы бар қалалардың) жергілікті атқарушы органдарының уәкілетті құрылымдық бөлімшесі;	
5) сыртқа шығарылатын сөре – арнайы белгіленген жерде орналастырылатын, сауда орны болып табылатын тасымалданатын уақытша құрылыс (конструкция);
	6) кәсіпкерлік субъектісі – кәсіпкерлік қызметті жүзеге асыратын жеке кәсіпкерлер, мемлекеттік емес коммерциялық заңды тұлғалар (жеке кәсіпкерлік субъектілері), мемлекеттік кәсіпорындар (мемлекеттік кәсіпкерлік субъектілері);
	7) сәулеттік келбет – тұтас әрі эстетикалық сәулетті, жайлы, қолжетімді және қауіпсіз қалалық ортаны қалыптастыруға бағытталған қалалық кеңістік элементтерінің: ғимараттар мен құрылыстар қасбеттерінің, абаттандырудың, маңдайшалардың, көрсеткіштердің, шағын сәулеттік нысандардың және қалалық инфрақұрылымның басқа да элементтерінің міндетті көрнекі құрамдас бөлігін регламенттейтін ұсынымдар жиынтығы;
	8) стационарлық емес сауда объектісі – сауда қызметін және (немесе) қоғамдық тамақтандыруды жүзеге асыру үшін пайдаланылатын, жерге берік бекітілмеген, инженерлік-техникалық қамтамасыз ету желілеріне қосылуына (технологиялық қосылуына) қарамастан немесе қосылмағанына қарамастан, уақытша құрылыс немесе уақытша конструкция, оның ішінде автоматтандырылған құрылғы немесе көлік құралы;
	9) шатыр (павильон) – құрастырмалы-жиналмалы конструкциялардан тұрғызылатын, бір немесе бірнеше сауда орнына арналған сауда жабдықтарымен жарақтандырылған, тауар қорын сақтауға арналған алаңы бар және арнайы белгіленген жерде орналастырылатын жеңіл тұрғызылатын құрылыс;
	10) эскиз (эскиздік жоба) – схема, сызба, бастапқы нобай (сурет) түрінде орындалған және жобалық (жоспарлау, кеңістіктік, сәулеттік, технологиялық, конструктивтік, инженерлік, сәндік немесе өзге де) шешімнің түпкі ойын түсіндіретін жеңілдетілген нұсқасы;


2-тарау. Стационарлық емес объектілерді және стационарлық емес сауда объектілерін орналастыру орындарын айқындау тәртібі

	3. Стационарлық емес сауда объектілеріне мыналар жатады:
	1) автодүкен;
	2) автоматтар (вендинг автоматтары);
	3) дүңгіршектер;
	4) сыртқа шығарылатын сөрелер;
	5) шатырлар(павильондар).
	4. Стационарлық емес сауда объектілерінде сауда жасау Қазақстан Республикасының ұлттық стандартының СТ РК 3675 «Сауда қызметтері. Ұсақ бөлшек сауда желісі объектілеріне қойылатын жалпы талаптар» талаптарын сақтай отырып жүзеге асырылады.
	5. Автодүкендер арқылы тауарларды өткізу кезінде мамандандырылған көлік құралы техникалық жарамды болуы және Қазақстан Республикасы Ішкі істер министрінің 2014 жылғы 2 желтоқсандағы № 862 бұйрығымен (Нормативтік құқықтық актілерді мемлекеттік тіркеу тізілімінде № 10056 болып тіркелген) бекітілген Көлік құралдарының жекелеген түрлерін көлік құралының сәйкестендіру нөмірі бойынша мемлекеттік тіркеу және есепке алу, механикалық көлік құралдарының жүргізушілерін даярлау, емтихандар қабылдау және жүргізуші куәліктерін беру қағидаларына сәйкес көлік құралын тіркеу туралы куәлігінде тиісті белгісі болуы тиіс.
	6. Автодүкендер көрсетілген көлік құралдары Қазақстан Республикасының заңнамасында белгіленген тәртіппен мемлекеттік тіркелген және Қазақстан Республикасы Инвестициялар және даму министрінің міндетін атқарушының 2015 жылғы 26 наурыздағы № 329 бұйрығымен (Нормативтік құқықтық актілерді мемлекеттік тіркеу тізілімінде № 11333 болып тіркелген) бекітілген Қарулы Күштердің, басқа да әскерлер мен әскери құралымдардың механикалық көлік құралдары мен оларға тіркемелерді қоспағанда, механикалық көлік құралдары мен оларға тіркемелерді міндетті техникалық қарап-тексеруді ұйымдастыру және өткізу қағидаларына сәйкес міндетті техникалық қарап-тексеруден өткен жағдайда жәрмеңкелерде сауда жасау үшін пайдаланылады және Қазақстан Республикасының халықтың санитариялық-эпидемиологиялық саламаттылығы саласындағы заңнамасының талаптарына сәйкес келеді.
	7. Пайдаланылатын көлік құралдары және (немесе) контейнерлер тағам өнімдерін тасымалдау және (немесе) сақтау жағдайларын қамтамасыз етуге мүмкіндік беретін, тасымалдаудың қажетті температурасын ұстап тұратын және температуралық режимдердің тиісті параметрлерін бақылауға арналған өлшеу құралдарымен жабдықталуы, олардың ішкі беті тазалауға, жууға және дезинфекциялауға жататын жуылатын және уытты емес материалдардан жасалуы, тағам өнімдерін ластанудан, жануарлардың, оның ішінде кеміргіштер мен жәндіктердің енуінен қорғауды қамтамасыз етуі тиіс.
	8. Стационарлық емес сауда объектілерін орналастыру орындары мен маршруттарын Қостанай облысының аудандарының (облыстық маңызы бар қалалардың) әкімдіктері бекітеді.
	9. Стационарлық емес сауда объектілерін орналастыру орындарын және (немесе) маршруттарын айқындауды Қостанай облысының аудандарының (облыстық маңызы бар қалалардың) әкімдіктері ішкі сауда субъектілерінің өтінімдері бойынша конкурстық негізде жүзеге асырады.	Конкурстың шарттары және оны өткізу тәртібі Ішкі сауда қағидаларымен айқындалады.
 

3-тарау. Стационарлық емес объектілерді және стационарлық емес сауда объектілерін орнату, олардың жұмыс істеуі және бөлшектеу тәртібі

10. Ішкі сауда субъектісі стационарлық емес сауда объектілерін орнату кезінде жаяу жүргіншілердің еркін қозғалысын (тротуардың жаяу жүргіншілер жүретін бөлігінің ені кемінде 1,5 метр), мүгедектігі бар адамдар мен халықтың жүріп-тұруы шектеулі өзге де топтары үшін жағдайлар жасауды, төтенше жағдайлар кезінде арнайы көліктің кедергісіз қолжетімділігін көздейді.
11. Қоғамдық тамақтану саласындағы стационарлық емес сауда объектісінің орналасқан жерінен инженерлік желілерге (сумен жабдықтау, су бұру, электрмен жабдықтау) қосылу нүктесіне дейінгі қашықтықты 20 метрге дейінгі шекте белгілеу ұсынылады.
[bookmark: z35]	12. Стационарлық емес сауда объектісінің түріне сәйкес эскиздік жобасы жергілікті жердің сәулеттік-көркемдік келбетін, эстетикалық сипаттамаларын (пайдаланылатын жабдықтың түрін, оның нысанын, параметрлерін (өлшемдерін), пропорциялары мен ауқымын), қасбеттердің колористикалық шешімін және объектінің стилистикасын, сондай-ақ қоршаған құрылыстың сәулет-қала құрылысы шешімін сақтай отырып әзірленеді.
[bookmark: z36]	13. Стационарлық емес сауда объектілерін орнату кезінде ішкі сауда субъектісі объектінің орналасқан жерін, техникалық параметрлері мен сипаттамаларын, жақын орналасқан инженерлік желілерге дейінгі қашықтықты, инженерлік желілерге қосылуға қойылатын тиісті талаптарды және (немесе) автономдылығын ескере отырып, технологиялық мүмкіндік болған жағдайда инженерлік-техникалық қамтамасыз ету, кәріз, су құбыры және электр желілеріне қосылуы қажет.
[bookmark: z37][bookmark: z38]	14. Ішкі сауда субъектілері жұмыс істеу барысында:
[bookmark: z39][bookmark: z40]	1) жерді оның нысаналы мақсатына немесе функционалдық аймағына сәйкес пайдаланады, уақытша жер пайдалану кезінде – оның ішінде жалдау шартына (уақытша өтеусіз жер пайдалану шартына) сәйкес пайдаланады;	2) санитариялық және экологиялық талаптарға сәйкес келетін өндіріс технологияларын қолданады, адам денсаулығына зиян келтіруге, санитариялық-эпидемиологиялық және радиациялық жағдайдың нашарлауына, өздері жүзеге асыратын қызмет нәтижесінде экологиялық залал келтіруге жол бермейді;
[bookmark: z41][bookmark: z42]	3) жер учаскелерін пайдаланғаны үшін төлемді уақтылы енгізеді;	4) жер учаскесінде шаруашылық және өзге де қызметті жүзеге асыру кезінде құрылыс, экологиялық, санитариялық-гигиеналық және өзге де арнайы талаптарды (нормаларды, қағидаларды, нормативтерді) сақтайды;
	5) басқа меншік иелері мен жер пайдаланушылардың құқықтарын бұзбайды.
[bookmark: z43][bookmark: z44]	15. Стационарлық емес сауда объектілерін орнату кезінде ішкі сауда субъектісінің маңдайшасы болуы қажет.
	16. Бөлшектеу мынадай жағдайларда жүзеге асырылады:
1) жер учаскесін жалдау мерзімінің аяқталуы;
2) кәсіпкерлік субъектісі қызметінің тоқтатылуы;
3) пайдалану шарттарының бұзылуы.	
17. Бөлшектеу жұмыстары меншік иесінің қаражаты есебінен бір ай ішінде орындалады.
	18. Мәжбүрлеп бөлшектеу меншік иесінің өз міндеттемелерін орындамаған жағдайда жүзеге асырылады.
